Title: Verkossa ohjaaminen
Course: Verkkokurssin rakentaminen

Verkossa ohjaaminen

Verkkokurssilla opiskelu vaatii opiskelijalta usein enemmän itseohjautuvuutta ja itsekuria kuin tavallinen luokkahuoneessa suoritettava kurssi. Kurssin menestyksellinen suorittaminen vaatii opiskelijalta realistista aikataulua opiskeluun.

1. Kurssin aikataulu

Voit auttaa opiskelijaa aikataulun tekemisessä seuraavasti:

1. Tee kurssin alkuun taulukko, josta opiskelija näkee koko kurssin  aiheet  ja siihen vaadittavan ajan.
2. Laita aiheiden otsikoihin ylös, millä viikolla tehtävät tulisi tehdä.
3. Kerro aiheen aluksi, kuinka monta tuntia opiskelijan tulee varata tehtävien tekemiseen.

Aikataulun luominen muuten:

Monet opiskelijat saavat aikaiseksi asioita vasta kun on pakko. Joitakin opiskelijoita voi siis auttaa, kun laitat palautettaviin tehtäviin määräpäivän jolloin kyseinen tehtävä tulee olla palautettuna.

- Ilmoita määräpäivät kurssin alussa ja kerro myös kuinka monta tuntia palautettava tehtävä vaatii töitä.
- Aseta automaattinen muistutus lähestyvästä määräpäivästä esimerkiksi viikkoa ennen tehtävän palautusta.
- Lisää palautettavaan tehtävään vaatimukseksi myös se, että opiskelijan tulee kommentoida jonkun toisen opiskelijan palauttamaa tehtävää. Tämä luo osaltaan kursseilla ryhmäpainetta tehtävien oikea-aikaiseen tekemiseen.

2. Opiskelijan saama palaute:

Opiskelun etenemiseen ja opiskelijan oppimiseen vaikuttaa usein opiskelijan saama palaute. Opettajan aika ei useinkaan riitä siihen, että kaikista tehtävistä voisi antaa opiskelijalle palautetta.  Motivaation herättämiseksi ja oman osaamisen karttumisen seuraamiseksi kurssin suunnittelussa voi hyödyntää seuraavia tapoja:

Alku- ja lopputesti

- Onko opiskeltavaan aiheeseen mahdollista tehdä alkuun ja loppuun pieni testi ( esimerkiksi H5P-työkalulla ), joka tarkistaa itse itsensä?
    - Alkutestin avulla opiskelija voi havaita puutteet omassa osaamisessaan.
    - Lopputestin avulla opiskelija voi sekä havaita oman edistymisensä, että huomata mitä asioita kannattaa vielä mahdollisesti  harjoitella.

Mallivastaukset

- Onko opiskeltavaan aiheeseen mahdollista luoda tehtäviä, joissa opiskelija näkee mallivastauksen palautettuaan oman vastauksensa?
    - Mallivastauksen ja siihen liitettyjen avustavien huomioiden avulla opiskelijan on mahdollista arvioida omaa tuotostaan. Tehtävään voi lisätä tämän jälkeen myös kohdan, jossa opiskelijan tulee arvioida omaa vastaustaan ja sitä kuinka omaa palautusta voisi vielä korjata.

Varsinainen palaute

- Valitse kurssilla keskeiset tehtävät, joista opiskelija tarvitsee mielestäsi palautetta tietääkseen mikä hänellä on jo hallussa ja mitä tulee vielä harjoitella. Suunnittele tehtävä mielellään niin, että se kokoaa yhteen useita kurssilla opiskeltuja aiheita.

3. Apua opiskeluun

Verkkokurssilla voi olla joko viikottaisia pakollisia oppitunteja tai opiskelijat voivat edetä kurssilla omaan tahtiin. Opiskelijat tarvitsevat apua myös non-stop-verkkokursseilla. Kerro kurssilla selkeästi mitä kautta ja milloin opiskelija voi saada kurssin suorittamiseen apua.

Pelkkä opettajan yhteystieto ei useinkaan riitä siihen, että opiskelija ottaa yhteyttä. Verkkokurssilla olisi hyvä olla joko viikottainen päivystysaika esimerkiksi Teamsissa, jolloin opettaja on käytettävissä tai esimerkiksi Doodlen-kautta varattava ohjausaika.