Title: Muita ohjelmia opetuksen tueksi
Course: Verkkokurssin rakentaminen

Muita ohjelmia opetuksen tueksi

Tältä välilehdeltä löydät ohjeita eri sovelluksiin, joista voi olla apua omassa opetuksessa ja työssä.

Sketchbook-ohjelma

Sketchbook-ohjelmaa voit käyttää tabletilla liitutaulun tapaan. Voit jakaa ohjelman näkymän esimerkiksi Teamsin kautta opiskelijoille, jolloin pystyt kirjoittamaan esimerkkejä kätevästi tabletin kynällä kuten tekisit liitutaululla. Voit tehdä ohjelmalla opetusvideoita, kun tallennat näytöllä tekemiäsi asioita videokaappaus-työkalulla.

Kuvakaappauksien ottaminen koneen näytöstä

Hyvät ohjeet helpottavat tietokoneen käyttöä. Tietokoneohjelmien käyttöohjeita kirjoitettaessa tarvitset usein kuvia tietokoneen näytöstä. Kuvakaappaus on tietokoneen näytöstä ohjelmalla otettavia kuva. Sinun on myös helpompi raportoida erilaiset virhe- ja ongelmatilanteet tietokoneen käytössä kuvakaappauksien avulla.

Aikojen sopiminen

Doodle-kyselyllä voit etsiä sopivat ajankohdat palavereille tai tapaamisille isommalle ryhmälle. Voit myös käyttää Doodle-kyselyä vaikkapa opiskelijoiden ohjaus- tai esitysaikojen varaukseen. Kyselyssä voit kertoa itsellesi sopivat ajankohdat, joista kyselyyn vastaajat voivat valita itselleen soveltuvat.

Sovellus on ilmainen. Sinun ei tarvitse luoda omia tunnuksia sovelluksen perustoimintoja varten.

Opetusmateriaalin jakamiseen ja opiskelijoiden aktivointiin:

Padlet-sovellus

Padlet-sovellus on selaimella käytettävä virtuaalinen seinä. Voit käyttää padletia joko tiedon esittämiseen ja jakamiseen opiskelijoille tai opiskelijat voivat itse muokata yhteistä padletia. Voit lisätä Padletiin erikokoisia suorakulmioita. Suorakulmioiden sisälle voit kirjoittaa joko tekstiä tai lisätä kuvia, tiedostoja, linkkejä ja videoita.

Tarvitset tunnukset padletin luomiseen ja tallentamiseen. Sinulla on käytössäsi 3 padlet seinää ilmaisilla tunnuksilla. Jos haluat suuremman määrän seiniä käyttöösi, joudut maksamaan.

QR-koodi

QR-koodi on papereihin ja tuotteisiin liitettävä neliö, johon on koodattu sisään tietoa. Sisään koodattu tieto voi olla vaikkapa verkkosivun osoite. QR-koodi voidaan lukea puhelimella tai tabletilla omalla sovelluksellaan, joka tulkitsee koodin. QR-koodia käyttämällä:

- Voit lisätä paperilla jaettavaan monisteeseen opiskelijoille puhelimella hyödynnettäviä lisämateriaaleja kuten linkkejä videoihin tai muihin hyödynnettäviin verkkosivuihin.

- Voit välttää usein hankalaksi osoittautuvan verkko-osoitteen kirjoittamisen.